
СТУДИЈА О АСЕРТИВНОСТИ, ЕФИКАСНОСТИ И 
КВАЛИТЕТУ РАДА СУДИЈА

Резиме

Предмет овог истраживања јесте однос између асертивности, ефикасности и квалитета рада судија. Примарни циљ је испитати да ли постоји веза између асертивности судија, с једне стране, и ефикасности и квалитета њиховог рада, с друге стране. Такође, циљ је испитати и постојање везе између ефикасности и квалитета рада судија. Полазимо од тога да постоји корелација између појединих индикатора ових варијабли. Асертивност судија представља условно независну варијаблу у односу на коју меримо ефикасност и квалитет рада судија (две условно зависне варијабле). Асертивност судија мерена је стандардизованим упитником на узорку од 40 судија Кривичног и Грађанског одељења Основног суда у Нишу маја 2015. године. Ефикасност судија мерена је помоћу четири индикатора: стопе ажурности, временске диспозиције предмета, коефицијента ажурности и процента решених предмета у односу на укупно у раду, док је квалитет рада судија оцењен мером укупног квалитета. Подаци о ефикасности и квалитету рада судија произилазе из Извештаја о раду судија Грађанског и Кривичног одељења Основног суда у Нишу из 2014. године. Супротно нашем очекивању, најважнији налаз јесте да не постоји корелација између асертивности судија и њихове ефикасности и квалитета рада, али бројне корелације између појединих индикатора ефикасности и квалитета рада судија. 

Кључне речи: асертивност, ефикасност, квалитет рада, судије, корелација.
      












A STUDY ON ASSERTIVNESS, EFFICIENCY
AND WORK QUALITY OF JUDGES

Summary

The subject of this research is the assertiveness of judges and their efficiency and work quality. The primary aim is to examine whether there is a correlation between assertiveness of judges, on the one hand, and the efficiency and quality of their work, on the other. Also, the aim is to explore the correlation between efficiency and work quality of judges. We assume that there is a correlation between certain indicators of these variables. The assertiveness of judges is conditionally independent variable in regard to we measure their efficiency and work quality (two conditionally dependent variables). The judges̕ assertiveness was measured by a standardized questionnaire on a sample of 40 judges of Criminal and Civil Department of the First Instance Court in Niš in May 2015. The efficiency of judges was measured by four indicators: the clearance rate (CR), the disposition time (DT), the coefficient of clearance (CC) and the percentage of solved cases related to the total number of cases (PS), while their work quality was assessed by the measure of overall quality (WQ). Data on the efficiency and the work quality were collected on the basis of the 2014 Report on the work of the judges of the Civil and Criminal Department of the First Instance Court in Niš. Contrary to our expectation, the most important finding is that there is no correlation between assertiveness of judges and their efficiency and work quality, but a number of correlations between certain indicators of the efficiency and work quality of judges.

Keywords: assertiveness, efficiency, work quality, judges, correlation.























УВОД

Предмет истраживања у овом раду јесте однос између асертивности судија и њихове ефикасности и квалитета рада. У психолошкој теорији (Здравковић, 2007, стр. 16), под асертивношћу, иначе речи енглеског порекла, подразумева се самопоуздано, одговорно и самопотврђујуће понашање личности у ситуацијама када су њена права угрожена. Асертивна особа показује разумевање за осећања других људи, поштује мишљења и ставове других у комуникацији, независно од тога да ли их процењује као лажне, глупе, или обојене предрасудама. При том, чињеница да асертивна особа поштује мишљење и ставове других, не значи a priori да се слаже са њима. Гледано са практичне стране, асертивност се најчешће односи на вештине изражавања мисли, осећања и веровања на непосредан, искрен и прикладан начин, уз поштовање права других људи (Крнетић, 2004).  
Будући да је асертивност вештина комуникације sui generis, она се може научити овладавањем посебних асертивних техника. Скорашње студије показале су значајан утицај коришћења асертивних техника у комуникацији на снижење социјалне анксиозности и повећање осећања среће (Ghasemian et al., 2014). Примена асертивних техника посебно је значајна у различитим конфликтним ситуацијама у којима асертивна особа показује веру у могућност решења сукоба, као и способност управљања датом ситуацијом. С тим у вези, постоје посебни модели решавања сукоба који нарочито узимају у обзир асертивност као комуникациону вештину (Davidson, Wood, 2004). Штавише, асертивност има значајну улогу у процесу непосредног преговарања, као посебном алтернативном методу решавања сукоба (Patton, 2005, pp. 279-303). Такође, у процесу медијације, медијатор често има улогу лица које управља комуникацијом између страна у сукобу (енг. “communication director”)  (Kovach, 2005, p. 308). Међутим, није сасвим јасно да ли је асертивност важна у ситуацијама у којима треће лице, као што је судија, треба да разреши спор између супротстављених страна. То питање нарочито долази до изражаја када је реч о грађанскоправном спору у којем се две стране сукобљавају око права или на праву заснованог интереса. И у кривичноправној материји судија се налази у деликатној улози с обзиром на то да мора да одржава активни дијалог са различитим учесницима поступка, попут: оптуженог, оштећеног, тужиоца, сведока, вештака и других.
С друге стране, под квалитетом рада судија уобичајено се подразумева способност и знање у примени материјалног и процесног права, док ефикасност судија у решавању спорова представља критеријум евалуације квантитета њиховог рада. Квалитет рада изражава се преко броја пресуда које су потврђене по жалбама или ванредним правним лековима пред вишим судским инстанцама, док се ефикасност у раду судија операционализује преко различитих индикатора ефикасности (видети у наставку). 
Ефикасност и квалитет рада судија предмет су малобројних истраживања у српском академском простору. Једно од таквих истраживања испитује корелацију између појединих индикатора ефикасности парничних поступака пре и после примене Закона о парничном поступку из 2011. године (Мојашевић, 2015). Такође, према нашем сазнању, не постоје истраживачки радови на тему асертивности, ефикасности и квалитета рада судија. Управо нас је та чињеница подстакла да спроведемо истраживање корелације између асертивности, као посебне комуникационе вештине, и ефикасности и квалитета рада судија.   

МЕТОДОЛОГИЈА ИСТРАЖИВАЊА

Врста, значај и циљеви истраживања

	Ово је експлоративно истраживање које се спроводи са циљем стицања сазнања о односу између асертивности, ефикасности и квалитета рада судија.
Значај овог истраживања произилази из чињенице да у Србији не постоје истраживачки радови у којима се испитује однос асертивности, ефикасности и квалитета рада судија. Стога, ово истраживање може обогатити веома сиромашан домаћи сазнајни фонд на ову тему. С друге стране, практични значај истраживања огледао би се у примени добијених резултата у сврху побољшања комуникационих вештина судија путем различитих асертивних тренинга.   
Истраживање има три циља. Први циљ је испитати да ли постоји корелација између асертивности судија, с једне стране, и ефикасности и квалитета рада судија, с друге стране. Други циљ је установити да ли постоји корелација између ефикасности судија или, тачније речено, појединих индикатора ефикасности (стопе ажурности, временске диспозиције, коефицијента ажурности и процента решених предмета у односу на укупно у раду) и мере укупног квалитета рада, као посебног индикатора квалитета рада судија. Такође, настојимо да установимо и корелације између гореспоменутих индикатора ефикасности судија.   

Варијабле истраживања и њихова операционализација
	
	Асертивност судија (А) представља условно независну варијаблу у односу на коју меримо ефикасност и квалитет рада судија (две условно зависне варијабле). Контролне варијабле су врста правне материје (грађанска или кривична) и пол судија. 
Према Европској комисији за ефикасност правосуђа (CEPEJ, 2014: 191-192), ефикасност судија може се операционализовати преко два индикатора: стопе ажурности (СА) и временске диспозиције (ВД). Оба индикатора користимо у нашем истраживању. Стопа ажурности (СА) израчунава се тако што се број решених предмета у одређеном периоду (најчешће годишњем) подели бројем примљених предмета и добијени резултат помножи са 100. Стопа ажурности показује да ли су, и у ком обиму, судије у стању да одрже корак са приливом нових предмета у одређеном периоду, а да при том не повећају број заосталих предмета. Ако СА износи преко 100 одсто, судије су у стању да реше више предмета неко што приме на годишњем нивоу. У том случају, судије спречавају да нерешени предмети из претходне буду пренети у наредну годину као заостали предмети. Супротно, ако СА износи мање од 100 одсто, то значи да судије нису у стању да реше све примљене предмете (решавају мање него што приме). Ако СА у неколико узастопних година износи мање од 100 одсто, тада сигурно долази до стварања масе заосталих предмета. Коначно, ако СА износи 100 одсто, то значи да судије решавају тачно онолико предмета колико приме на годишњем нивоу.  	С друге стране, временска диспозиција предмета (ВД) показује максимално процењен број дана који је неопходан да предмет који чека на решавање заиста и буде решен. На годишњем нивоу, ВД се израчунава када се број нерешених предмета подели бројем решених предмета и резултат помножи са 365 (дана). При том, ВД не мери просечно време које је потребно за окончање сваког предмета, већ само показује максимално процењено време за окончање предмета. Једноставније речено, ВД представља очекивано време трајања поступака.
У српском правном систему користи се посебан индикатор ефикасности, познат као коефицијенат ажурности (КА). Овај коефицијенат израчунава се деобом броја нерешених предмета на крају године са просечним месечним приливом предмета у извештајном периоду. Коначно, користимо и проценат решених предмета у односу на укупно у раду (ПР), као четврти индикатор ефикасности.  
С друге стране, квалитет рада судија мери се преко броја пресуда које су потврђене по жалбама или ванредним правним лековима. При том, најважнији индикатор за оцену квалитета рада судија јесте мера укупног квалитета (КР), која се добија када се број пресуда које нису укинуте или преиначене подели укупним бројем предмета и резултат помножи са 100.    

Инструменти истраживања

Истраживање је спроведено стандардном техником научне методологије за прикупљање података – стандардизованим упитником за мерење асертивности или А скалом (Товиловић, Окановић, Крстић – видети у апендиксу). А скала представља унапређену верзију упитника који се раније користио, тзв. РАС (Rathus Assertiveness Schedule – Rathus, 1973), будући да је отклонио неке његове недостатке (слабија унутрашња конзистентност, некомпатибилност домаћој култури и друге). А скала је сачињена од питања која описују реакције и понашања која су типична за изражавање асертивности или неасертивности. Испитаник је инструисан помоћу петостепене скале Ликертовог типа да пружи одговоре у складу са својим реакцијама у друштвеним ситуацијама које захтевају асертивност и то у распону од сталне одсутности тих реакција или понашања (никад) до до њихове сталне присутности (увек). Скала има 27 питања од којих су 13 позитивног, а 14 негативног усмерења.    
Табела испод показује опис категорија за општу популацију на основу вредности сирових скорова на А скали. 

Табела 1. Опис категорија на основу вредности сирових скорова на А скали
	Сирови скорови
	Категорије

	27-71
	изразито ниско изражена асертивност

	72-86
	ниско изражена асертивност

	87-103
	просечно изражена асертивност

	104-119
	високо изражена асертивност

	120-135
	изразито високо изражена асертивност


Хипотезе истраживања

· Постоји статистички значајна корелација између асертивности судија (А), с једне стране, и ефикасности и квалитета рада судија, с друге стране. 
· Постоји статистички значајна корелација између ефикасности судија, то јест, индикатора те ефикасности (СА, ВД, КА и ПР) и мере укупног квалитета рада (КР), као индикатора квалитета рада судија.
· Постоји статистички значајна корелација између стопе ажурности (СА) и временске диспозиције (ВД).
· Постоји статистички значајна корелација између стопе ажурности (СА) и процента решених предмета у односу на укупно у раду (ПР).
· Постоји статистички значајна корелација између временске диспозиције (ВД) и коефицијента ажурности (КА).
· Постоји статистички значајна корелација између временске диспозиције (ВД) и процента решених предмета у односу на укупно у раду (ПР).
· Постоји статистички значајна корелација између коефицијента ажурности (КА) и процента решених предмета у односу на укупно у раду (ПР).

Опис узорка и начин спровођења истраживања

Истраживање је спроведено маја 2015. године у Основном суду у Нишу, као трећем по величини граду у Србији. Узорак је укључио укупно 40 судија овог суда. Узорак је подељен на два подузорка: први, који је обухватио 15 судија Кривичног одељења и други, који је обухватио 25 судија Грађанског одељења (18 судија опште надлежности, шест судија специјализованих за област радних спорова и један ванпарнични судија).[footnoteRef:3] Узорак је укључио 13 судија мушког пола и 27 судија женског пола. [3:  Укупан број судија Кривичног одељења је 19, док је укупан број судија Грађанског одељења 37 (укључујући 10 судија специјализованих за радне спорове).] 

Упитници су подељени појединачно сваком судији Основног суда у Нишу. С друге стране, подаци о ефикасности судија и квалитету њиховог рада прикупљени су на основу Извештаја о раду судија Грађанског и Кривичног одељења Основног суда у Нишу из 2014. године.[footnoteRef:4]  [4:  У питању је Извештај до кога су аутори ове студије дошли у посед на бази упућеног захтева Председнику Основног суда у Нишу, ради коришћења истог у научне сврхе.] 

За статискичку анализу прикупљених података коришћен је СПСС (SPSS) програм, верзија 19. 

РЕЗУЛТАТИ И ДИСКУСИЈА

Табела 2. Корелације између основних варијабли истраживања
	Варијабле
	Стопа ажурности
	Временска диспозиција
	Квалитет рада
	Коеф. ажурности
	Проценат решених предмета
	Асертивност

	Стопа ажурности
	1
	-0,406
0,009
	-0,020
0,904
	0,196
0,225
	0,565
0,000
	0,006
0,970

	Временска диспозиција
	-0,406
0,009
	1
	-0,189
0,244
	0,693
0,000
	-0,965
0,000
	0,096
0,557

	Квалитет рада
	-0,020
0,904
	-0,189
0,244
	1
	-0,380
0,015
	0,174
0,282
	0,147
0,366

	Коеф. ажурности
	0,196
0,225
	0,693
0,000
	-0,380
0,015
	1
	-0,626
0,000
	-0,037
0,821

	Проценат решених предмета
	0,565
0,000
	-0,965
0,000
	0,174
0,282
	-0,626
0,000
	1
	-0,020
0,904

	Асертивност
	0,006
0,970
	0,096
0,557
	0,147
0,366
	-0,037
0,821
	-0,020
0,904
	1



Табела 2 показује корелације између основних варијабли истраживања. Одмах се уочава да асертивост не корелира статистички значајно са било којом другом варијаблом истраживања. Другим речима, не постоји корелација између асертивности судија, с једне стране, и ефикасности и квалитета рада судија, с друге стране. Међутим, статистички значајне корелације постоје између осталих варијабли истраживања. Постоје четири негативне и две позитивне корелације. Већина њих је очекивана, са изузетком треће негативне корелације (видети доле).
Прва статистички значајна негативна корелација постоји између стопе ажурности (СА) и временске диспозиције (ВД). То значи да судије које су успеле да савладају прилив нових предмета 2014. године (СА преко 100 одсто), уједно су имале бољи скор у погледу очекиваног трајања поступака (нижи ВД). 	
Друга посебно јака негативна корелација (r = 0.965, P = 0,000) испољила се између временске диспозиције (ВД) и процента решених предмета у односу на укупно у раду (ПР). То значи да судије које су брже решавале предмете (нижи ВД) имале су уједно виши проценат решених предмета у односу на укупно у раду.   
Посебно интересанта јесте трећа негативна корелација између квалитета рада (КР) и коефицијента ажурности (КА). Оне судије које су биле ажурније (нижи КА) имале су виши квалитет рада (виши КР), то јест, нижи проценат укинутих или преиначених пресуда пред вишом судском инстанцом. Ова корелација је контраинтуитивна.  
Коначно, четврта негативна корелација постоји између процента решених предмета у односу на укупно у раду (ПР) и коефицијента ажурности (КА). Једноставније речено, ажурније судије (судије са нижим КА) имале су виши проценат решених предмета у односу на укупно у раду (виши ПР).
С друге стране, прва статистички значајна позитивна корелација манифестовала се између стопе ажурности (СА) и процента решених предмета у односу на укупно у раду (ПР). Другим речима, судије које су имале бољи скор у погледу СА уједно су имале већи проценат решених предмета у односу на укупно у раду. 
Друга статистички значајна позитивна корелација испољила се између временске диспозиције (ВД) и коефицијента ажурности (КА). Судије које су имале нижи ВД имале су и нижи КА и обратно, односно ажурније судије брже су решавале предмете.

Табела 3. Средња вредност варијабли према врсти правне материје 
(грађанска и кривична)
	Варијабле
	СА
	ВД
	КР
	КА
	ПР
	А

	Кривична материја
	137,03%
	417, 93
	72,99%
	17,07
	48,47%
	97,80

	Грађанска материја
	132,87%
	311,52
	92,45%
	10,52
	55,64%
	101,72



Табела 4. Статистички значајне разлике у вредностима варијабли према врсти правне материје (кривична и грађанска)
	Варијабле
	СА
	ВД
	КР
	КА
	ПР
	A

	P
	0,821
	0,048
	0,000
	0,002
	0,029
	0,506



Према врсти правне материје (кривична и грађанска), статистички значајне разлике у вредностима варијабли постоје код: временске диспозиције (ВД), квалитета рада судија (КР), коефицијента ажурности (КА) и процента решених предмета у односу на укупно у раду (ПР) (табела 4). Табела 3 прецизно показује ове разлике. Прво, уочава се да је очекивано време за окончање поступка дуже у кривичној него у грађанској материји. Друго, квалитет рада судија виши је у грађанској него у кривичној материји. Треће, ажурност судија виша је у грађанској него у кривичној материји. Коначно, проценат решених предмета у односу на укупно у раду виши је у грађанској него у кривичној материји. С друге стране, у погледу савладавања прилива нових предмета (СА), не постоји статистички значајна разлика између судија Кривичног и Грађанског одељења. Такође, две групе судија не разликују се статистички значајно ни у погледу асертивности (А).

Табела 5. Средња вредност варијабли према полу
	Варијабле
	СА
	ВД
	КР
	КА
	ПР
	A

	Мушки пол
	125,31%
	355, 69
	79,81%
	13,29
	52,27%
	95,07

	Женски пол
	138,82%
	349,37
	87,72%
	12,82
	53,28%
	102,74



Табела 6. Статистички значајне разлике у вредностима варијабли према полу
	Варијабле
	СА
	ВД
	КР
	КА
	ПР
	A

	P
	0,430
	0,904
	0,103
	0,798
	0,756
	0,269



Према полу, не постоји статистички значајна разлика у вредностима основних варијабли истраживања (табела 6). Другим речима, судије мушког и женског пола не разликују се статистички значајно у погледу: СА, ВД, КР, КА, ПР и А.

ЗАКЉУЧАК

Најважнији налаз овог истраживања јесте да су судије Основног суда у Нишу просечно асертивне. Упркос томе што су судије Грађанског одељења асертивније у односу на судије Кривичног одељења, та разлика није статистички значајна. Такође, судије женског пола асертивније су у односу на судије мушкарце, али опет, без статистички значајне разлике. Осим тога, значајан налаз јесте да не постоји корелација између асертивности судија и њихове ефикасности и квалитета рада. У ствари, ниједан од индикатора ефикасности: стопа ажурности (СА), временска диспозиција (ВД), коефицијенат ажурности (КА) и проценат решених предмета у односу на укупно у раду (ПР) не корелира статистички значајно са асертивношћу судија (А). То је резултат који је супротан нашим очекивањима, те хипотеза да постоји статистички значајна веза између асертивности судија, с једне стране, и ефикасности и квалитета рада судија, с друге стране, није потврђена.
Међутим, у овом истраживању установљене су бројне корелације између ефикасности и квалитета рада судија. Прво, очигледно је да квалитет рада судија (КР) зависи од њихове ажурности (мерене КА). Судије које су ажурније (то су судије које су имале мање нерешених предмета на крају године у односу на просечан месечни прилив предмета) уједно су имале нижи проценат укинутих или преиначених пресуда по жалбама пред вишом судском инстанцом. Овај налаз нам говори да судије које раде више раде и боље. Но, остаје отворено питање узрока ове корелације, што би требало да буде предмет посебног истраживања. У сваком случају, друга хипотеза о корелацији између квалитета рада судија (израженог преко мере укупног квалитета рада) и њихове ефикасности (мерене преко КА) јесте потврђена. У погледу осталих индикатора ефикасности (СА, ВД и ПР), корелације између њих и индикатора квалитета рада (КР) нису потврђене.
Друго, индикатор ефикасности – стопа ажурности (СА) очекивано корелира са временском диспозицијом (ВД) и са процентом решених предмета у односу на укупно у раду (ПР). Другим речима, судије које су савладале прилив нових предмета у већој мери, решавале су уједно брже, и у већем проценту, нерешене предмете. Према томе, трећа и четврта хипотеза су потврђене. 
Треће, индикатор ефикасности – временска диспозиција (ВД) очекивано корелира са стопом ажурности (СА), коефицијентом ажурности (КА) и процентом решених предмета у односу на укупно у раду (ПР). Другим речима, судије које су за краће време окончавале поступке, уједно су биле и ажурније, то јест, савладавале су у већем обиму нове предмете и решавале већи проценат предмета (у просеку) на месечном и годишњем нивоу. На тај начин, пета и шеста хипотеза су поврђене.  
Коначно, коефицијенат ажурности (КА), као што се и очекивало, корелира са процентом решених предмета у односу на укупно у раду (ПР), тако да је седма хипотеза, такође, потврђена.
Посебно интересантан налаз јесте да судије Грађанског одељења окончавају поступке брже, решавају предмете боље (у смислу квалитета) и ажурније у односу на судије кривичаре. У том погледу постоји статистички значајна разлика. Један од могућих узрока ових разлика јесте тај да је велики број парничних спорова пред Основним судом у Нишу, у 2014. години, окончан у групним парницама, док су спорови у кривичној материји решавани посебно. Но, питање узрока ових разлика у вредностима датих валијабли, које се односе на судије парничаре и кривичаре, остаје отворено. С друге стране, све судије могу бити задовољне у погледу савладавања прилива нових предмета на годишњем нивоу (у 2014 години).      
Коначно, судије женског пола незнатно су брже и ажурније у решавању предмета у односу на судије мушкарце, али та разлика није статистички значајна.
Све у свему, већина постављених хипотеза је потврђена, изузев прве, о претпостављеној вези између асертивности судија и њихове ефикасности и квалитета рада, као и делимично друге (претпостављене корелације између СА, ВД, ПР, с једне, и КР, с друге стране). Истраживање сугерише да квалитет и квантитет рада судија превасходно зависе од гореспоменутих индикатора ефикасности и квалитета рада, али не и од асертивности судија. Али то не значи да квалитет и квантитет рада једино зависе од ових индикатора, с обзиром на то да постоје бројни други индикатори који могу утицати, као што су: буџет, технологија рада, организација рада и други. Такође, ови налази не сугеришу да асертивност нема никакву улогу у побољшању квалитета и квантитета рада судија. Можда би резултати истраживања корелације између асертивности судија и њихове ефикасности и квалитета рада били другачији на другачијем, или већем и репрезентативнијем узорку, рецимо, на националном нивоу или у другој години. Такође, питање је да ли квалитет и квантитет рада судија зависе од других психолошких индикатора, попут: димензије личности, нивоа перфекционизма, нивоа анксиозности, нивоа емоционалне и социјалне интелигенције и других.
Вероватно би потенцијалне мере за побољшање квалитета и квантитета рада судија (на пример, финансијске подстицаје) требало усмерити на коефицијенат ажурности (КА), будући да овај индикатор ефикасности корелира са осталим индикаторима ефикасности (СА, ВД и ПР), као и са квалитетом рада судија (КР). С обзиром на чињеницу да је очекивано време за окончање предмета дуже у кривичној него у парничној материји, као и да је нижи квалитет рада судија кривичара него парничара, постоји простор за примену таквих мера. Међутим, требало би истаћи и то да ова разлика може бити резултат различитог начина регулисања кривичног и грађанског поступка, односно различите природе ових поступака. С друге стране, наше истраживање отвара питање да ли асертивност, као посебна комуникациона вештина, игра улогу у породичноправној материји, узимајући у обзир специфичност спорова у тој области (односи између супружника или односи између супружника и деце). Но, ово питање мора бити предмет другог истраживања.   

Резиме

Овим истраживањем, спроведеним маја 2015. године, испитана је корелација између асертивности, као посебне вештине комуникације, и ефикасности и квалитета рада судија Кривичног и Грађанског одељења Основног суда у Нишу. Асертивност судија мерена је стандардизованим упитником за мерење асертивности, док је ефикасност судија процењена на основу посебних индикатора које користи Европска комисија за ефикасност правосуђа: стопе ажурности и временске диспозиције предмета. Овим индикаторима ефикасности додали смо и оне који се користе у нашем правном систему: коефицијенат ажурности судија и проценат решених предмета у односу на укупно у раду. Квалитет рада судија оцењен је на основу посебног индикатора – мере укупног квалитета рада. Најважнији налази јесу да су судије Кривичног и Грађанског Одељења Основног суда у Нишу просечно асертивне, али да не постоји корелација између њихове асертивности и других посматраних варијабли (ефикасности и квалитета рада). С друге стране, установљене су бројне корелације између појединих индикатора ефикасности и квалитета рада, од којих издвајамо везу између ажурности судија и квалитета њиховог рада. Другим речима, судије које су ажурније уједно су имале и нижи проценат укинутих или преиначених пресуда пред вишом судском инстанцом. Такође, интересантан налаз јесте и тај да су судије Грађанског одељења окончавале предмете за краће време, ажурније и квалитетније у односу на судије Кривичног одељења. Овим истраживањем постављен је концептуални оквир за утврђивање узрока споменутих корелација и отворена су бројна нова питања, као што је евентуално постојање везе између асертивности и ефикасности и квалитета рада судија у породичноправној материји.

Summary

This research, conducted in May 2015, examined the correlation between assertiveness, as a special communication skill, and the efficiency and work quality of judges of the Criminal and Civil Department of the First Instance Court in Niš. The assertiveness of judges was measured by a standardized questionnaire for measuring the assertiveness while the efficiency of judges was measured by two specific indicators used by the European Commission for the Efficiency of Justice: the clearance rate and the disposition time. Also, we used indicators of efficiency from our legal system: the coefficient of clearance and the percentage of solved cases in relation to the total number of cases. The work quality of judges was assessed by specific indicator – the measure of overall work quality. The most important findings are that the judges of the Criminal and Civil Department of the First Instance Court in Niš are averagely assertive, but that there is no correlation between their assertiveness and other observed variables (efficiency and work quality). On the other hand, were found numerous correlations between certain indicators of the efficiency and quality of work, of which we highlight the relation between the coefficient of clearance and the work quality. In other words, those judges who were more expeditious had a higher quality of work, i.e. experienced to a lesser extent revoking and modifying of their judgments in the second court instance. Particularly interesting is the finding that civil judges terminate the proceedings more quickly, and solve cases better and more expeditiously compared to the criminal judges. This research provides a conceptual framework for identifying the causes of abovementioned correlations and also raises new questions such as the possible correlation between assertiveness and the efficiency and work quality of judges in family legal matters.

Апендикс

А скала
1 – никад
2 – веома ретко
3 – понекад
4 – скоро увек
5 – увек

	1.
	Када се нађем у препирци или расправи, умем јасно и гласно да браним свој став.
	1
	2
	3
	4
	5

	2. 
	Ако ме неко без питања претекне у реду, отворено му скренем пажњу на то.
	1
	2
	3
	4
	5

	3. 
	Попуштам више другим људима него што бих хтео.
	1
	2
	3
	4
	5

	4. 
	Мирно и одлучно могу да одбијем наметљиву особу.
	1
	2
	3
	4
	5

	5. 
	Дешава ми се да нешто радим за другу особу само зато што нисам умео да је одбијем.
	1
	2
	3
	4
	5

	6. 
	Када је потребно, могу да упутим јасну и коректну критику другој особи.
	1
	2
	3
	4
	5

	7. 
	Када ми је потребна нека информација, директно и без нелагоде се распитујем.
	1
	2
	3
	4
	5

	8. 
	Устручавам се да изразим своја осећања, чак и у потпуно безазленим ситуацијама.
	1
	2
	3
	4
	5

	9. 
	Могу отворено и искрено да кажем шта мислим, чак и када знам да се то неће допасти другој особи.
	1
	2
	3
	4
	5

	10. 
	Када се неко понаша супротно од нашег договора, не трпим већ му отворено скренем пажњу на то.
	1
	2
	3
	4
	5

	11.
	Радије ћу прећутати него да дођем у сукоб са другом особом.
	1
	2
	3
	4
	5

	12.
	Ако се неко некоректно понаша према мени, правим се да то не примећујем.
	1
	2
	3
	4
	5

	13.
	Ако ми засмета када у позоришту или биоскопу људи испред мене гласно разговарају, директно и учтиво их замолим да престану. 
	1
	2
	3
	4
	5

	14. 
	Ако је потребно, директно се пожалим на лошу услугу у ресторану и сличним местима.
	1
	2
	3
	4
	5

	15.
	Тешко ми је да отворено кажем "не".
	1
	2
	3
	4
	5

	16. 
	Радије прикривам своја осећања него да направим сцену.
	1
	2
	3
	4
	5

	17. 
	Могу упорно да браним своје мишљење "без упадања у ватру". 
	1
	2
	3
	4
	5

	18. 
	Без наметања своје воље отворено стављам до знања другим људима шта желим а шта не.
	1
	2
	3
	4
	5

	19. 
	У сусрету са привлачним особама супротног пола не знам шта треба да кажем.
	1
	2
	3
	4
	5

	20.
	Имам доживљај да већина људи има више борбености и самопоуздања од мене. 
	1
	2
	3
	4
	5

	21.
	Када ме неко неправедно оптужује, могу сталожено и самопоуздано да се браним.
	1
	2
	3
	4
	5

	22. 
	Мислим да остављам утисак особе која је сигурна у себе.
	1
	2
	3
	4
	5

	23. 
	Дешава ми се да се осећам беспомоћно у ситуацијама када треба да се изборим за себе.
	1
	2
	3
	4
	5

	24. 
	Избегавам да постављам питања из страха да не испаднем глуп.  
	1
	2
	3
	4
	5

	25.
	Непријатно ми је када телефоном треба да обавим неки незванични, пословни разговор.
	1
	2
	3
	4
	5

	26. 
	Дешава ми се да дуго одлажем моменат када ћу тражити од друге особе да ми врати позајмљену ствар или новац.
	1
	2
	3
	4
	5

	27.
	Трпим да се не бих замерио другој особи, чак и када то није особа која би ми могла наудити.
	1
	2
	3
	4
	5

